
PARLAMENTUL ROMÂNIEI

CAMERA DEPUTAŢILOR

	        COMISIA JURIDICĂ,

DE DISCIPLINĂ ŞI IMUNITĂŢI 

               Nr. 31/556/2007    
	
	   COMISIA PENTRU INDUSTRII
                   ŞI SERVICII

                  Nr. 23/134/2007


 Bucureşti, 23.05.2007
                                                                                               Nr. Pl-x  349
RAPORT COMUN
asupra propunerii legislative privind Conducerea auto cu însoţitor începând de la 17 ani  
             În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industrii şi servicii au fost sesizate, spre dezbatere în fond, cu propunerea legislativă privind Conducerea auto cu însoţitor începând de la 17 ani , trimisă cu adresa nr. Pl-x 349 din 2 mai 2007, înregistrată sub nr. 31/556 şi respectiv 23/134 din  3 mai 2007.


Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, în cazul acestei iniţiative legislative, Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 26 aprilie 2007.

Consiliul Legislativ a avizat favorabil iniţiativa legislativă, cu anumite observaţii şi propuneri conform avizului nr. 57 din 16 ianuarie 2007.
Guvernul, prin punctul de vedere transmis cu adresa nr. 225 din   25 ianuarie 2007, nu susţine adoptarea acestei propuneri legislative.
Comisia pentru administraţie publică, amenajarea teritoriului şi echilibru ecologic a avizat favorabil iniţiativa legislativă, conform avizului nr. 26/1625 din 16 mai 2007.
Propunerea legislativă supusă dezbaterii are ca obiect de reglementare crearea cadrului legal pentru obţinerea permisului de conducere de către persoanele care au vârsta de 17 ani. 

                 
În conformitate cu prevederile art. 61 din Regulamentul Camerei Deputaţilor, republicat, membrii celor două Comisii au examinat propunerea legislativă susmenţionată în ziua din 23 mai 2007.


La lucrările Comisiilor au participat, în calitate de invitaţi, din partea Ministerului Justiţiei, doamna Katalin Barbara Kibedi – secretar de stat, Violeta Belgante – consilier, iar din partea Ministerului Internelor şi Reformei Administrative,  domnul Lucian Diniţă – şef serviciu. 

În urma examinării iniţiativei legislative şi a opiniilor exprimate de către membrii Comisiilor şi de către invitaţi s-a constatat că :

· examinarea în vederea obţinerii permisului de conducere, inclusiv condiţiile pe care  candidaţii trebuie să le îndeplinească, fac obiectul de reglementare al Capitolului III intitulat „ Conducătorii de vehicule” din OUG nr. 195/2002 privind circulaţia pe drumurile publice, republicată, cu modificările şi completările ulterioare. Prin urmare, iniţiatorul ar fi trebuit să elaboreze o propunere legislativă pentru modificarea legislaţiei în vigoare şi nu instituirea unui cadru distinct;
· în ceea ce priveşte vârsta minimă prevăzută de legislaţia în vigoare pentru accesul la conducerea pe drumurile publice a autovehiculelor din categoria B şi BE, aceasta este stabilită la 18 ani prin dispoziţiile art. 20 alin. (1) din OUG nr. 195/2002;
· de asemenea, potrivit dispoziţiilor art. 12 din OUG 195/2002, din punct de vedere legal, conducătorul auto începător este singur răspunzător pentru faptele sale, nefiind propuse mecanisme care să permită perfecţionarea deprinderilor specifice de către categoria de conducători auto la care face referire propunerea legislativă, după obţinerea permisului de conducere auto. 
La dezbaterea acestei iniţiative legislative din totalul de 27 de membri ai Comisiei juridice au fost prezenţi 16 deputaţi, iar din totalul de 23 de membri ai Comisiei pentru industrii şi servicii au fost prezenţi 20 deputaţi.

                   
În urma dezbaterilor şi a punctelor de vedere exprimate, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative privind Conducerea auto cu însoţitor începând de la 17 ani.
În raport cu obiectul şi conţinutul său, propunerea legislativă face parte din categoria legilor ordinare.

           PREŞEDINTE,                                                   PRESEDINTE,     

           Sergiu ANDON                                                    Iulian IANCU                                                                                              

              SECRETAR,                                                         SECRETAR,                                                                                                                   

            George BĂEŞU                                                  Aurelia VASILE                                                                                        

         Consilier,                                                                                                 Consilier,

                Nicoleta Segărceanu                                                                                  Daniel Bădina

